b'\n_START_ARTICLE_\nZveza kmetijcev\n_START_PARAGRAPH_\nZveza kmetijcev (tudi: Zemljoradni\xc5\xa1ka stranka) je bila politi\xc4\x8dna stranka, ki se je konstituirala v letih 1919\xe2\x80\x931920 v Kraljevini SHS. Strankin program je slonel na razumevanju kme\xc4\x8dkega prebivalstva kot posebnega dru\xc5\xbebenega razreda in na zahtevah po izgrajevanju dr\xc5\xbeave na zadru\xc5\xbenih osnovah. Zavzemala se je za unitaristi\xc4\x8dno in centralisti\xc4\x8dno organizacijo dr\xc5\xbeave, zaradi \xc4\x8desar je hrva\xc5\xa1ko prebivalstvo kmalu pri\xc4\x8delo zapu\xc5\xa1\xc4\x8dati njene vrste, tako da se je njen vpliv omejeval skoraj izklju\xc4\x8dno na srbsko prebivalstvo. V celotnem medvojnem obdobju stranka ni imela ne pomembnej\xc5\xa1ega vpliva na politi\xc4\x8dno \xc5\xbeivljenje ne ve\xc4\x8djega \xc5\xa1tevila prista\xc5\xa1ev. V Ustavodajni skup\xc5\xa1\xc4\x8dini je del njenih poslancev glasoval za vidovdansko ustavo del pa proti. V stranki je pri\xc5\xa1lo do delitev. Z njenega \xc4\x8dela je bil izrinjen dotedanji vodja Mihailo Avramovi\xc4\x87, predsednik strankinega glavnega odbora pa je postal Jovan Jovanovi\xc4\x87 - Pi\xc5\xbeon. Stranki se je 1927 pridru\xc5\xbeila t. i. Skupina za kulturno in socialno akcijo, ki je nato predstavljala njeno levico. Jovanovi\xc4\x87eva skupina in levica sta bili do absolutisti\xc4\x8dnega re\xc5\xbeima v opoziciji, medtem ko se je del stranke okrog Vojislava \xc4\x90or\xc4\x91evi\xc4\x87a re\xc5\xbeimu pridru\xc5\xbeil. Tudi Jovanovi\xc4\x87eva skupina in levica sta bili s \xc4\x8dasom v vse ostrej\xc5\xa1em medsebojnem konfliktu, ki se je kon\xc4\x8dal leta 1940 s formalnim izstopom levice iz stranke. Zveza kmetijcev je delovala v okviru Zdru\xc5\xbeene opozicije. Branko \xc4\x8cubrilovi\xc4\x87 je vstopil v vlado Cvetkovi\xc4\x87-Ma\xc4\x8dek s polovi\xc4\x8dno toleranco glavnega odbora stranke. Po Jovanovi\xc4\x87evi smrti leta 1939 je na \xc4\x8delo stranke pri\xc5\xa1el Milan Gavrilovi\xc4\x87. Predstavniki stranke so sodelovali v Simovi\xc4\x87evi vladi in v emigrantskih vladah._NEWLINE_Zveza kmetijcev je na\xc5\xa1la v prvih letih svojega obstoja dolo\xc4\x8den odmev tudi v Sloveniji: privr\xc5\xbeenci Slovenske kmetijske stranke, ki so zaradi glasovanja njenih predstavnikov za vidovdansko ustavo izstopili iz nje, so namre\xc4\x8d spodbudili nastanek posebnega kme\xc4\x8dkega gibanja, katerega politi\xc4\x8dna predstavnica je bila najprej novembra 1921 ustanovljena Zemljoradni\xc5\xa1ka stranka za Slovenijo. Vodil jo je dr. Anton Nova\xc4\x8dan. Sprva se je opirala na Zvezo kmetijcev, a se je zaradi njenih monarhisti\xc4\x8dnih in narodnounitaristi\xc4\x8dnih stali\xc5\xa1\xc4\x8d od nje osamosvojila in se 19. marca 1922 organizirala v Slovensko zemljoradni\xc5\xa1ko stranko, ki je zagovarjala republikansko obliko vladavine in moderno jugoslovansko konfederacijo z jasno izra\xc5\xbeeno dr\xc5\xbeavnostjo Slovenije, Hrva\xc5\xa1ke in Srbije. Slovenska zemljoradni\xc5\xa1ka stranka se je 23. aprila 1922 preoblikovala v Slovensko republikansko stranko. Obe je prav tako vodil Nova\xc4\x8dan.'